**Sona Əhmədli** (5 oktyabr 1988, Bakı) — Azərbaycanı təmsil edən qadın güləşçi, 2010-cu il Avropa Çempionatının qalibi.

Karyerası
---------

2007-ci ildə Serbiyada yeniyetmələr arasında Avropa Çempionatını 5-ci pillədə, Çində yeniyetmələr arasında Dünya Çempionatını isə 10-cu pillədə başa vuran Sona Əhmədli, ilin əsas turniri hesab olunan Dünya Çempionatında 18-ci pillədə qərarlaşdı.

2008-ci ildə Qızıl Qran-Pri beynəlxalq turnirində beşinci pillənin sahibi olan Sona Əhmədli, Koşitse şəhərində gənclər arasında Avropa Çempionatını gümüş medalla, İstanbul şəhərində gənclər arasında Dünya Çempionatını isə 8-ci pillədə başa vurdu.

Daha sonra Sona Əhmədli 2009-cu ilin aprelində Vilnüs şəhərində (Litva) baş tutan Avropa Çempionatını 16-cı pillədə başa vurdu. İyulda Qızıl Qran-Pri beynəlxalq turnirinin bürünc medalına sahib olan Sona Əhmədli, sentyabrda Herninq şəhərində baş tutan Dünya Çempionatında mübarizə apardı. Turnirin 1/8 final mərhələsində Belarus nümayəndəsi Alyona Filipavaya 2:1, 1/4 final mərhələsində İtaliya nümayəndəsi Valentina Minguzziya 2:0, 1/2 final mərhələsində isə ABŞ nümayəndəsi Tatyana Suareza 2:0 hesabları ilə qalib gələn Sona Əhmədli, final görüşündə Yaponiya nümayəndəsi Saori Yoşidaya 0:2 hesabı ilə məğlub oldu və Dünya Çempionatının gümüş medalına sahib oldu. Sona Əhmədli Dünya Çempionatının medalına sahib olan birinci azərbaycanlı qadın güləşçi oldu.

2010-cu ilin aprelində isə Sona Əhmədli Avropa Çempionatında mübarizə apardı. Turnirin 1/4 final mərhələsində Norveç nümayəndəsi Qudrun Hoyena, 1/2 final mərhələsində isə Fransa nümayəndəsi Məryəm Selluma qalib gələn Sona Əhmədli, final görüşündə Bolqarıstan nümayəndəsi Taybe Yuseyna qalib gəldi və Avropa Çempionatının qalibi oldu. Bununla da Sona Əhmədli Avropa Çempionatlarının qalibi olan birinci azərbaycanlı qadın güləşçi oldu. Mövsüm ərzində Sona Əhmədli həm də Avstriyada Austrian Ladies Open və Azərbaycanda Qızıl Qran-Pri beynəlxalq turnirlərini beşinci pillələrdə başa vurdu. Bir il sonra, 2011-ci ildə isə Sona Əhmədli İstanbul şəhərində Dünya Çempionatını bürünc medalla başa vurdu, Qızıl Qran-Pri beynəlxalq turnirinin isə qalibi oldu.

2012-ci ildə Serbiyanın Belqrad şəhərində Avropa Çempionatının bürünc medalına sahib olan Sona Əhmədli həmin il dizindən ciddi zədə aldı və əməliyyat olundu. Amma bu, fayda vermədi və tam tərsi, problemli dizinə su yığılmağa başladı. Müayinədən sonra Sona Əhmədlinin əhəmiyyatının uğursuz olduğu müəyyən olundu. Bundan sonra Sona Əhmədli 24 yaşında idmanla vidalaşmalı oldu.

Nəticələri
----------

|  |  |  |  |  |
| --- | --- | --- | --- | --- |
| **Sıra** | **İl** | **Yarış** | **Ev sahibi** | **Nəticə** |
| 1 | 2007 | Gənclərin Avropa Çempionatı | Serbiya Serbiya | 5. |
| 2 | Gənclərin Dünya Çempionatı | Çin Çin | 10. |
| 3 | Dünya Çempionatı | Azərbaycan Azərbaycan | 18. |
| 4 | 2008 | Qızıl Qran-Pri | Azərbaycan Azərbaycan | 5. |
| 5 | Gənclərin Avropa Çempionatı | Slovakiya Slovakiya | **2.** |
| 6 | Gənclərin Dünya Çempionatı | Türkiyə Türkiyə | 8. |
| 7 | 2009 | Avropa Çempionatı | Litva Litva | 16. |
| 8 | Qızıl Qran-Pri | Azərbaycan Azərbaycan | **3.** |
| 9 | Dünya Çempionatı | Danimarka Danimarka | **2.** |
| 10 | 2010 | Avropa Çempionatı | Azərbaycan Azərbaycan | **1.** |
| 11 | Austrian Ladies Open | Avstriya Avstriya | 5. |
| 12 | Qızıl Qran-Pri | Azərbaycan Azərbaycan | 5. |
| 13 | Dünya Çempionatı | Rusiya Rusiya | 12. |
| 14 | 2011 | Qızıl Qran-Pri | Azərbaycan Azərbaycan | **1.** |
| 15 | Dünya Çempionatı | Türkiyə Türkiyə | **3.** |
| 16 | 2012 | Avropa Çempionatı | Serbiya Serbiya | **3.** |

İstinadlar
----------

1. ↑  *Azərbaycan Milli Kitabxanası.* "Sona Əhmədli: "Avropada ən güclü özüməm"". www.anl.az ( (az.)). 22.08.2022. 2022-10-10 tarixində arxivləşdirilib. İstifadə tarixi: 22.08.2022.
2. 1 2 3 4 5 6 7 8 9 10 11 12 13 14 15  *International Wrestling Database.* "**SONA AHMADLI**". www.iat.uni-leipzig.de (ingilis). 2022-08-04. 2022-08-04 tarixində arxivləşdirilib. İstifadə tarixi: 04.08.2022.

| ⛭Güləş üzrə Avropa Çempionatının qalibi olan Azərbaycan idmançıları |
| --- |
| 9 dəfə | Mariya Stadnik |  |
| 4 dəfə | Hacı Əliyev |
| 3 dəfə | Namiq Abdullayev • Xetaq Qazyumov • Cəbrayıl Həsənov • Rafiq Hüseynov |
| 2 dəfə | Məhəmməd İbrahimov • Rövşən Bayramov • Nadejda Sementsova • Elçin Əliyev • Giorgi Edişeraşvili • Eldəniz Əzizli |
| 1 dəfə | Natiq Eyvazov • Nazim Əlicanov • Vitali Rəhimov • Zəlimxan Hüseynov • Çamsulvara Çamsulvarayev • Əli İsayev • Mahmud Məhəmmədov • Həsən Əliyev • Sona Əhmədli • Yuliya Ratkeviç • Toğrul Əsgərov • Ruslan Dibirhacıyev • Nataliya Sinişin • Şərif Şərifov • Elis Manolova • Sənan Süleymanov • Məhəmmədxan Məhəmmədov • Əliabbas Rzazadə • Həsrət Cəfərov • Ülvi Qənizadə |